A la tschertga da la cuntrada d'origin
In premi per ina fotografa d'architectura e da la natira d'origin

(anr/vi) Lucia Degonda è creschida si a Goldau (SZ). Ella viva oz sco fotografa libra a Turitg e Sumvitg. Il venderdi passà ha ella obtegnì il premi da renconuschientscha dal chantun Grischun. «Nus stuevan adina declerar danunder che nus vegnin», raquinta Lucia Degonda da sia uffanza en il chantun Sviz. Da quel temp era in num ester sco Degonda a Sviz anc insatge nunusità. Lucia e ses quatter fragliuns avevan pia savens d'explitgar ch'il bab derivia dal Grischun. Quai haja rinforzà ils lioms cun il chantun patern.
Da mattatscha passentava Lucia sias vacanzas savens tar la parentella a Rabius. Pli tard gievan ils Degondas da Goldau era si Pèrapuoz, il culm en Val Sumvitg.

Finanzià sezza il studi
Da giuvna dissegnava ella bler ed avess gugent gia suenter scola emprendì ina clamada artistica. «Ma da mes temp n'era quai strusch pussaivel en la Svizra centrala.» Perquai ha ella fatg il seminari da scolastas ad Ingenbohl. Là ha ella gì instrucziun da dissegnar tar la sora ed artista Gielia Degonda*. «Ella ha mussà a mi la via. Tar ella hai jau l'emprima giada sentì ch'insatgi prenda serius la lavur artistica.»
Suenter il seminari ha la giuvna scolasta dà scola in onn, ma il medem temp è ella era s'infurmada per ina scolaziun sco fotografa u sco decoratura da culissa. Il 1977 ha ella cumenzà il studi da fotografa a la Scola d'art applitgà a Turig. «Per mia famiglia muntava quai da quel temp in pass enavos», sa regorda Degonda. Ma ella era segira ch'i saja la dretga via, ed ella haja era vulì finanziar sezza il studi.

Fotografar per turissem
Cun il diplom da fotografa en satg è Degonda ida tar «Schweiz Tourismus». L'entschatta en la vita pratica saja stada dira. «Jau n'avev betg emprendì da fotografar cuntradas.» E lez duvravi tar l'uniun turistica. Ma cun il temp è Degonda daventada in'experta. Ella saveva exact tge glisch e posiziuns ch'èn necessarias per fotografar ina cuntrada turistica.
Gist da quel temp ha ella era cumenzà a sviluppar sia atgna maniera da fotografar cuntradas u muntognas. Ella di: «Ina fotografia turistica mussa ina cuntrada idealisada cun ina vesida romantica.» Ma quai n'interessavi atgnamain betg ella: «Jau lev fotografar cuntradas d'origin, betg cultivadas.» Perquai è Degonda ida, sper sia lavur tar l'uniun turistica, a la tschertga da cuntradas d'origin. La tschertga ha manà ella sur ils cunfins dals guauds, siadora en blaisas, glera e grippa. «Jau na vom mai sin culms, mabain emprov da vegnir en in post visavi in culm, uschia ch'jau poss far in purtret dad el.»
«Jau sun adina a la tschertga dal culm ideal», raquinta la fotografa. Cun «culm ideal» manegia ella ina muntogna che vesa ora sco sin il dissegn d'in uffant. Tals culms datti dentant darar en la realitad.

La lavur libra
Degonda raquinta ch'ella saja adina puspè en tschertgà d'in culm ideal, in culm che vesa ora sco sin ils maletgs d'uffants. Tals culms sajan rars.
La lavur cun la cuntrada d'origin ha Degonda cuntinuà fin oz. Ma ils accents èn sa midads. In temp è ella s'interessada pli fitg per las structuras en il grip ed en la glera. E da preschent s'occupescha ella cun il guaud.
Degonda na fa nagina differenza tranter fotografias artisticas e betg- artisticas. Persuenter sparta ella tranter lavurs sin incumbensa e lavurs libras. Tar fotografias sin incumbensa vul ella exprimer in messadi fitg cler. «Ma tar lavurs libras vai per in eveniment visual.» In eveniment che lascha tiers pliras interpretaziuns ed evochescha sentiments.

Docenta a la scola d'art applitgà
Dapi il 1986 lavura Degonda sco fotografa independenta. Ella posseda ensemen cun in collega in atelier damanaivel da la staziun Stadelhofen. In temp ha ella fotografà per teaters a Turitg. Ils ultims onns hai dà adina pli bleras lavurs en il Grischun. Uschia ha ella p. ex. fatg ils maletgs e purtrets per il «Kulturführer Val Lumnezia und Vals». Durant questa lavur ha la fotografa inscuntrà l'architect Gion A. Caminada. Dal inscunter è resortì ina stretga collavuraziun tranter la fotografa e l'architect. Oz è Degonda era ina experta tschertgada da la fotografia d'architectura.
Dapi il 1996 è Degonda plinavant docenta a la Scola d'art e d'art applitgà a Turitg. Ed al MAZ, il center da scolaziun per meds da massa a Lucerna, instruescha ella istorgia da fotografia. Davart questa lavur di ella: «Sco fotografa èn ins adina suletta. Ins decida adina tut sulet co ch'il maletg ha dad esser. Perquai sun jau leda che la scola cun il team da docents e students porscha a mi in bun equiliber.»

* L'artista Gielia Degonda deriva da Cumpadials. Ella n'è betg parentada cun la fotografa Lucia Degonda.